Tolong jelaskan mengenai Album pertama dari Indigo (kumpulan) dalam bahasa melayu

Indigo telah diperkenalkan kepada pendengar muzik tempatan menerusi album pertama, Intro pada pertengahan tahun 1997. Mereka mula dikenali dengan lagu Suraya dan Gadis Misteri. Lagu Suraya pernah dipopularkan oleh kumpulan Headwind pada tahun 1980an dan dirakamkan semula oleh Indigo dengan susunan muzik baru.

Album pertama Indigo tidak begitu meletup di pasaran berikutan kegawatan ekonomi yang melanda negara pada ketika itu turut memberi kesan kepada industri muzik tempatan. Bagaimanapun mereka tetap berjaya mengumpulkan kelompok peminat tersendiri.

Pada tahun berikutnya, Indigo menerima pencalonan bagi kategori Artis Baru Terbaik (Berkumpulan) dan Persembahan Vokal Berkumpulan Terbaik untuk Anugerah Industri Muzik 1998.

Album kedua dan meniti kejayaan

Pada pertengahan tahun 1998, Indigo merakamkan sebuah lagu baru yang berjudul Istimewa (ciptaan KRU) dan dimuatkan dalam album runut bunyi filem animasi pertama negara, Silat Lagenda. Lagu ini kemudiannya dimasukkan ke dalam album kedua mereka yang muncul pada hujung tahun 1998 dengan judul Istimewa.

Muzik video Istimewa yang diarahkan oleh Yusry menerima pencalonan dalam kategori Video Muzik Terbaik di Anugerah Industri Muzik 1999.

Single kedua dari album ini ialah Andai Kau Pergi (juga ciptaan KRU). Lagu ini merupakan antara lagu Melayu artis tempatan yang paling popular sepanjang tahun 1999 dan bertahan lama malah menjuarai beberapa carta lagu di stesen-stesen radio dan televisyen tempatan.

Album kedua ini boleh dianggap berjaya kerana lagu Istimewa berjaya melayakkan diri ke peringkat akhir Anugerah Juara Lagu 1999 dalam kategori Pop Rock. Walau bagaimanapun, lagu Andai Kau Pergi terpaksa berpuas hati di peringkat separuh akhir kategori Balada berikutan persaingan yang cukup sengit terutama dari kalangan penyanyi wanita solo.

Pada tahun 1999 juga, Indigo merakamkan sebuah lagu secara berduet bersama penyanyi baru naungan KRU, Juliana Banos. Lagu yang berjudul Sehidup Semati ini dicipta oleh Edry bersempena perkahwinannya pada tahun yang sama. Lagu ini menyusul kejayaan Andai Kau Pergi dan mendapat 'airplay' yang cukup hangat di corong-corong radio.